Un nuevu númberu de Lliteratura
#000002
Coincidente cola cellebración del Día de les Lletres apaeció, como vien asocediendo nos últimos años, un nuevu númberu de la Revista Lliteratura. Supón el númberu 31, lo cual quier dicir que ye una revista mui afitada tres venticinco años saliendo, de siguío, al alcuentru colos llectores. Dende aquel primer exemplar, d’Abril de 1990, pasaron peles sos páxines una riestra de los meyores escritores del País, dalgunos de los cualos yeren unos perfeutos desconocíos cuando entamó a salir la revista. Toles estayes que cinquen a la lliteratura -narrativa, poesía, ensayu, teatru, monólogu, crítica...- tuvieron acoyida nesta casa abierta a les collaboraciones de los escritores con un mínimu de calidá, y tamién a munchos xóvenes autores que vieron publicaes les sos primeres obres n’ella. Pese a les pergrandes dificultaes económiques de l’Academia de la Llingua Asturiana, editora de la revista, siguieron faciéndose esfuercios pa la so continuidá, cosa que s’algamó a base de reducir costos y númberos publicaos. Asina, pasóse de sacar un númberu en cada estación del añu, a esti únicu númberu anual que ye’l que s’asoleya agora. Pero, eso sí, ensin rebaxar el nivel de calidá estética y -creo- lliteraria.
#000003
Xunto a too ello, la revista fai nesti númberu 31 un homenaxe especial a la escritora María Teresa González, de la que se cumplen 20 años del so fallecimientu. Pa ello inclúyense dos poemes inéditos, manuscritos, qu’afayé va un tiempu escaciplando ente los sos munchos papeles, y cuyu estudiu correspuende al gran especialista na so obra Xuan Xosé Sánchez Vicente. Figuren tamién los orixinales de los poemes, coles tachadures y correiciones propies de los borradores, lo qu’amiesta un interés especial al estudiu de los textos. Al tiempu, acompáñase d’una completísima bibliografía de y sobre l’autora, cuasi definitiva. Abúltame que se trata d’un mui prestosu númberu d’esta veterana revista a cuyu Conseyu Redaición me honro en pertenecer.
#000005
Nací en 1944, o seya, un añu enantes que los Americanos tiraren la bomba atómica sobre Hiroshima, colo que darréu pescancié a qué clas de mundu llegare.
Medré como un neñu normal, nada facía presaxar qu’un día pudiere algamar a tener un Blog como ésti. Pero, pese a esi gran trunfu, tengo de confesar que la mio verdadera vocación foi siempre la de ser futbolista. Non un futbolista cualquiera, sinón delanteru centru del Sporting. Por ello, el mio gran suañu cumplíu foi xugar un partíu n’El Molinón y poder marcar ellí dos goles. Entovía suaño con ello.
#000009